kardosdrur/scandi-wiki huggingface dataset:
Julia Fischer

Julia Fischer (født 15. juni 1983) er en tysk klassisk violinist og pianist.

Priser 
Fischer har vundet fem priser for hendes violin-spil og tre priser for klaver-spil ved Jugend musiziert samt:
 1995: 1.præmie ved den internationale Yehudi Menuhin-konkurrence, ud over en special-pris for "Best Bach Solo-work".
 1996: Vinder af den 8. Eurovisionskonkurrence for unge klassiske musikere.
 1997: Prix d'Espoir, den europæiske musikindustris pris.
 1997: Solist-pris ved "Mecklenburg-Western Pomerania" festivallen.
 1998: EIG Musikpris
 2000: Förderpreis Deutschlandfunk
 2005: ECHO Klassik pris for cd'en Russian Violin Concertos
 2005: Vinder af Beethoven-Ring
 2006: "BBC Music Magazine Awards 2006 – Best Newcomer" for cd'en Johann Sebastian Bach: Sonater og partitaer for solo violin (BWV 1001–1006).
 2007: Gramophone Award; Artist of the Year.
 2007: ECHO Klassik Award for cd'en Tjajkovskijs Violinkoncert
 2009: MIDEM Classical Award som "Instrumentalist of 2008".

Eksterne henvisninger 

 Julia Fischer's hjemmeside 

Violinister fra Tyskland
Pianister fra Tyskland
Boldklubben Velo (flertydig)

Boldklubben Velo har flere betydninger:

 Boldklubben Velo (1927–) – en dansk fodboldklub i Nakskov.
 Boldklubben Velo (1899-1919, Nakskov) (1899–1919) – en tidligere dansk fodboldklub i Nakskov, moderklub til Nakskov Boldklub.
 Boldklubben Velo (København) (1939–1941) – en tidligere dansk fodboldklub i København, moderklub til Boldklubben FIX.
 Boldklubben Velo Hellerup (1903–1927) - en tidligere dansk fodboldklub.
 Idrætsklubben Velo (1912–1946) – en tidligere dansk fodboldklub i Nørresundby, moderklub til Nørresundby Boldklub.
 Velo (Randers) – en tidligere dansk fodboldklub i Randers.
DM i håndbold 1957-58 (mænd)

Danmarksmesterskabet i håndbold for mænd 1957–58 var det 22. Danmarksmesterskab i håndbold for mænd afholdt af Dansk Håndbold. Mesterskabet blev afviklet som en landsdækkende liga (1. division) bestående af tolv hold, der spillede dobbeltturnering alle-mod-alle. 

Turneringen blev vundet af Helsingør IF, som dermed vandt mesterskabet for anden gang – første gang var i 1951. Sjællænderne vandt mesterskabet med 10 points forspring til Tarup HK, som på sidste spilledag sikrede sig sølvmedaljerne ved at spille uafgjort 19-19 på udebane mod HG. Fynboernes præstation var åbenbart helt uventet for Dansk Håndbold, som tidligere på dagen havde overrakt sølvmedaljerne til AGF, som efter det uafgjorte resultat i København røg ned på tredjepladsen.

Danmarksturneringen 

Tolvte sæson af Danmarksturneringen i håndbold bestod af tre divisioner på to niveauer med i alt 36 hold.

1. division 
Sæsonen 1957-58 var den 12. sæson i 1. division. De tolv hold spillede en dobbeltturnering alle-mod-alle om Danmarksmesterskabet, og de to lavest placerede hold rykkede ned i 2. division.

2. division 
Sæsonen 1957-58 var den sjette sæson i 2. division, og de 24 hold var inddelt i to geografisk opdelte puljer a 12 hold, som hver spillede en enkeltturnering alle-mod-alle. De to bedst placerede hold i hver pulje gik videre til kampene om to oprykningspladser til 1. division.

Oprykningskampe 

Oprykningskampene havde deltagelse af de to bedst placerede hold i hver 2. divisionspulje, og holdene spillede om to oprykningspladser til 1. division. Oprykningspladserne gik til de to puljevindere, Helsingør FC og Aarhus Fremad.

Kilder / eksterne henvisninger 
 Dansk Håndbold Forbund
 Politiken, 24. februar 1958.

Noter 

Håndbold i 1957
Håndbold i 1958
DM i håndbold (mænd)
Patti Scialfa

Vivienne Patricia "Patti" Scialfa (født 29. juli 1953) er en amerikansk singer-songwriter og guitarist. Hun er gift med Bruce Springsteen, og sammen har de tre børn.

Eksterne henvisninger 
 Officiel hjemmeside 
 
 

Musikere fra USA
Personer fra New Jersey
E Street Band-medlemmer
Charles Giordano

Charles Giordano (født 1954 i Brooklyn, New York) er en amerikansk keyboardspiller og harmonikaspiller. Giordano er primært kendt som det nyeste adjungeret medlem af Bruce Springsteens E Street Band, hvor han spiller keyboard og orgel efter bandet mistede mangeårige organist Danny Federici i 2008. Han er også kendt for at spille keyboard sammen med Pat Benatar i 1980'erne, og han medvirkede også på Springsteens Sessions Band album, We Shall Overcome: The Seeger Sessions i 2006.

Referencer 

Musikere fra USA
Personer fra New York
Almindelig agam

Almindelig agam (Agama agama) er en øgle i agamfamilien der lever i Afrika syd for Sahara. Den kaldes også andre navne som regnbuefirben og rødhovedet klippeagam, men disse betegnelser også er set brugt om andre agam-arter.

Beskrivelse 

Den almindelige agams størrelse varierer fra 13 til 30 cm. Den ses ofte varme sig i solen. I ynglesæsonen får hannerne dramatiske stærke farver med orange hoved og hals, og mørkeblå krop. Uden for ynglesæsonen er hannerne ensfarvede brune. Hunnerne og ungdyr er altid brune. Agamen kan ses klatre på klipper og vægge. Dens primære føde er insekter.

Hannerne er territoriale og forsvarer deres territorium overfor andre hanner. De tillader ungdyr og hunner at opholde i territoriet. De kønsmodne hanner bliver ophidsede, nikker med hovedet, hopper sidelæns og slår med halen, når de konfronterer hinanden. Taberen jages ud af territoriet. I ynglesæsonen rejser hannerne hoved og forkrop op for at tiltrække hunner.

Artsnavnet agama agama var tidligere brugt om en parafyletisk gruppe. Analyser af mitokondrielt DNA viste at de forskellige bestande er forskellige arter. 
Som følge heraf betragtes de tre tidligere underarter A. a. africana, A. a. boensis og A. a. mucosoensis nu som selvstændige arter, og A. a. savattieri anses som synonymt med  A. africana.

Galleri

Referencer 

Agamer
Krybdyr fra Afrika
Entente

Entente (rettelig: entente-cordiale,  af fransk: hjertelig forståelse) bruges i det diplomatiske sprog om forholdet mellem to eller flere stater, som er indstillet på at følge samme politik i forskellige, vigtige anliggender, og som først vil foretage sig noget i sagen efter gensidig rådførsel. Derimod har staterne ikke lavet formelle aftaler om deres politik i disse sager. 

Mest kendt blandt sådanne arrangementer er ententemagterne under 1. verdenskrig. Storbritannien og Frankrig indgik en overenskomst den 8. april 1904. Målet med den var i første omgang en løsning på interessekonflikten mellem de to lande om koloniområderne i Afrika. I 1907 tiltrådte Rusland denne aftale, sådan at der opstod et nyt begreb: Tripelententen. Dermed var det forbund skabt, som stod på den ene side af konflikten i den 1. Verdenskrig, mens det Tyske kejserrige og Østrig-Ungarn stod på den anden.

Eksterne henvisninger 

Salmonsens Konversationsleksikon, 2. udgave, bind VII, s. 340; opslag: "Entente" og "Entente-cordiale" 

Diplomati
Løbeild

Løbeild (originaltitel Catching Fire) er en ungdomsroman fra 2009 skrevet af den amerikanske forfatter Suzanne Collins. Romanen er andet bind i trilogien The Hunger Games og er således fortsættelsen af Dødsspillet. Romanen blev udgivet året efter i Danmark af forlaget Gyldendal.

Romanen modtog ved udgivelsen overvejende positiv kritik, og blev af Time Magazine inkluderet på listen over de ti bedste romaner i 2009..

Romanen blev filmatiseret i 2013 og blev modtaget godt af anmelderne.

Handling 
Kattua er nu sluppet ud af arenaen i live, men da det næste Dødsspil skal begynde, får hun den mest grufulde nyhed: Hun skal i arenaen igen.

Kattua er endelig kommet hjem til Distrikt 12, og er flyttet ind i Vinderbyen. Hun tror, at hun skal være mentor til børnene i Jubilæumsspillet (det 75. Dødsspil), men præsident Snow trækker den gule Jubilæumskuvert op, og læser de regler som Capitol lavede for det 75. Dødsspil, da Spillet endnu var ungt – sonerne skal trækkes blandt de nuværende vindere fra hvert Distrikt, og da Kattua er den eneste nulevende kvindelige vinder, indser hun, at hun skal tilbage til arenaen. Da Peeta melder sig frivilligt i stedet for Haymitch, beslutter hun sig for at lade Peeta vinde. Så nu må Kattua kæmpe mod de mest erfarne vindere med livet som indsats.

Kilder 

Ungdomsromaner
The Hunger Games
Litteratur i 2009
Loreen

Lorine Zineb Nora Talhaoui (født 16. oktober 1983 i Stockholm), bedre kendt under sit kunstnernavn Loreen (tidligere også Lorén), er en svensk sanger og musikproducer med berbisk baggrund. Hun har repræsenteret Sverige ved Eurovision Song Contest i hhv. 2012 og 2023 og vundet begge gange.

Karriere 
Hun blev kendt da hun deltog i Sveriges udgave af Idols i 2004.

Loreen vandt Melodifestivalen 2012 med sangen "Euphoria", og repræsenterede Sverige ved Eurovision Song Contest 2012 i Baku, Aserbajdsjan hvor hun vandt. Hun fik point fra 40 ud af de 41 voterende lande, med Italien som undtagelsen, og fik deraf 18 12-taller. Hendes sejr var den femte svenske grand prix sejr.

Hun deltog også i Melodifestivalen 2011 med sangen "My Heart Is Refusing", der dog ikke nåede til finalen.

Loreen vandt også Eurovision Song Contest 2023 i Liverpool med sangen Tattoo og er dermed den anden person der nogensinde har vundet Eurovision Song Contest mere end en gang. Hun er desuden den første kvindelige artist, som har vundet konkurrencen to gange.

Diskografi 
 Heal (2012)
 Ride (2017)

Kildehenvisninger

Eksterne henvisninger 

 
 

Personer fra Stockholm
Sangere fra Sverige
Deltagere ved Eurovision Song Contest 2012
Deltagere ved Eurovision Song Contest 2023
Vindere af Eurovision Song Contest
Deltagere i Melodifestivalen
Sveriges Eurovision Song Contest-deltagere
Chinese Exclusion Act

Chinese Exclusion Act var en amerikansk lov, vedtaget af USA's 47. kongres, underskrevet 6. maj 1882 af præsident Chester A. Arthur, for at standse den kinesiske indvandring til USA, fordi der især på vestkysten var arbejdsløshed og faldende lønninger blandt amerikanere, født i USA pga. indvandrede kinesere, der desuden også blev betragtet som racemæssigt underlegne. Den tillod dog de kinesere, der boede i USA før 17. november 1880 at blive i USA. Loven efterfulgte Chinese Exclusion Treaty fra 1880. Med denne lov blev indvandring af kinesere stoppet i ti år. Desuden forhindrede den også kinesere i at opnå amerikansk statsborgerskab. I 1892 blev Geary Act (egentligt ''Act to Prohibit the Coming of Chinese Persons into the United States) vedtaget, hvilket forlængede forbuddet i yderligere ti år. I 1902 blev loven gjort permanent, hvilket desuden medførte, at alle kinesere i USA skulle lade sig registrere, så de kunne modtage en bopælsattest uden hvilket vedkommende kunne blive deporteret.

I 1920'erne blev indvandringen begrænset yderligere. I 1929 begrænsede man indvandringen generelt til 150.000 om året, mens der blev lukket for al indvandring fra Asien. Loven blev først ophævet, da man i 1943 vedtog Chinese Exclusion Repeal Act (Også kendt som Magnuson Act), fordi USA i mellemtiden var blevet allieret med Kina i krigen mod Japan i forbindelse med 2. verdenskrig. Der var dog ikke åbnet op for fri indvandring, idet man satte en begrænsning på 105 kinesiske indvandrere om året. Det var således først, da man i 1965 vedtog Immigration Act, der med virkning fra 1968 dels ophævede landespecifikke særregler og dels satte en begrænsning på 170.000 indvandrere om året fra lande udenfor den vestlige halvkugle (dog højest 20.000 fra hvert land), at kinesisk indvandring steg igen.

Referencer

Eksterne henvisninger 

 Chinese Exclusion Act 
 Geary Act of 1892 

USA's historie
USA's love
Idina Menzel

Idina Kim Menzel (født 30. maj 1971) er en amerikansk skuespiller og sangerinde kendt fra Broadway, Hollywood og TV. Hendes mange roller og succes har givet hende tilnavnet "Queen of Broadway".

Hun fik sit gennembrud i rollen som Maureen Johnson, i rock musicalen Rent på Broadway. En rolle hun senere gentog i film versionen fra 2005. Rollen som Maureen Johnson indbragte hende desuden hendes første Tony Awards (1996) nominering i kategorien Bedste Skuespillerinde i en Musical. En kategori hun senere blev nomineret i igen og denne gang vandt, for sin optræden som den grønne heks Elphaba i Broadway musicalen Wicked. Hun sang også og lagde stemme til Elsa i filmen Frost.

Filmografi

Film

Tv

Computerspil

Other

Diskografi 
 Still I Can't Be Still (1998)
 Here (2004)
 I Stand (2008)
 Holiday Wishes (2014)
 idina. (2016)
 Christmas: A Season of Love (2019)

Referencer

Eksterne henvisninger 

 

Skuespillere fra USA
Personer fra New York
Tiny Toon Adventures

Steven Spielberg Presents Tiny Toon Adventures, bedre kendt som Tiny Toon Adventures eller blot Tiny Toons er en amerikansk animeret tv-serie, produceret i perioden 1990-1992. Den blev skabt af Tom Ruegger og produceret af Amblin Entertainment og Warner Bros Animation. Produktionen begyndte som følge af Warner Bros genindførelse af sit animations studio i 1989 efter et årti med vækstdvale. 

I løbet af 1980'erne, arbejdede det nye studie kun på at genskabe de klassiske figurer. Tiny Toon Adventures var den første af mange originale animerede serie fra studiet.

Danske stemmer: Susanne Breuning, Thomas Eje, Jess Ingerslev, Henrik Koefoed, Preben Kristensen, Kirsten Lehfeldt og Pauline Rehné.

Animerede børneserier fra USA
Komedieserier fra USA
Amerikanske tv-serier fra 1990'erne
Anna Unterberger

Anna Unterberger (født 23. september 1985 i Bolzano, Italien) er en italiensk skuespillerinde og sangerinde med dansk mor.

Filmografi 
 Mein Kampf (2009)
 I ondskans tjänst (2010)
 Am Ende des Tages (2011)
 Großstadtrevier (tv-serie, 2012)
 Die Vermessung der Welt (2012)

Eksterne henvisninger 

 

Skuespillere fra Italien
Hoffenheim

Hoffenheim kan henvise til:

 Hoffenheim (by) - landsby den tyske kommune Sinsheim
 TSG 1899 Hoffenheim - tysk fodboldklub
 TSG 1899 Hoffenheim (kvinder) - klubbens kvindehold
Rosenberg-studiet

Rosenberg-studiet, fra 1979 Studio 39, var et dansk pladestudie, der blev etableret i 1971 af Ivar Rosenberg (1926-1993) på Dortheavej 39 i Bispebjerg, København. Ivar Rosenberg havde indtil da foretaget pladeindspilninger gennem mange år i forskellige lokaliteter i København, fortrinsvist i biografer. Mellem 1965 og 1971 havde han således et studie, der var indrettet i Vanløse Bio.

Rosenberg-studiet havde i første halvdel af 70'erne ry som det dengang mest avancerede indspilningsstudie i Danmark (bl.a. fik det som det første danske pladestudie installeret en 24-sporsbåndoptager). I årene 1971-1976 var det derfor hyppigt anvendt, og en lang række plader med blandt mange andre Gasolin', Sebastian, Gnags, Sensory System og Røde Mor blev således indspillet i Rosenberg-studiet. Ved mange af disse indspilninger sad Freddy Hansson bag mixerpulten, enten som lydtekniker eller som producer. Han arbejdede i studiet fra begyndelsen i 1971 og satte indtil 1976 sit præg på mange af studiets rockindspilninger.

I 1976 etablerede Freddy Hansson imidlertid sit eget studie, Sweet Silence Studios, som herefter overtog Rosenberg-studiets dominerende rolle i indspilningen af rockmusik. Ved årsskiftet 1978-1979 forlod også Ivar Rosenberg studiet, hvorefter det skiftede navn til Studio 39. Det fortsatte derefter under dette navn, indtil det blev lukket i 1991.

Kilder

Litteratur 
 Bille, Torben (red. 2002): Dansk Rock Leksikon. København: Politikens Forlag
 Knudsen, Karl Emil (2009): Profil af Ivar Rosenberg (læst 10-03-2012)

Pladestudier
Etableret i 1971
Ophørt i 1991
Freddy Hansson

Freddy Enok Hansson (født 1941, død 2023) var en dansk lydtekniker og musikproducer, bedst kendt for sit arbejde i først Rosenberg-studiet og siden Sweet Silence Studios.

Freddy Hansson gik i to år på en lydteknikeruddannelse i tilknytning til Den Danske Filmskole. Det var imidlertid bekendtskabet med nogle jazzplader, der i 1968 for alvor gjorde ham interesseret i indspilningsteknik. Han anskaffede sig en båndoptager og øvede sig ved at optage koncerterne i Jazzhus Montmartre. Her hørte han gruppen Delta Blues Band, og et samarbejde om en pladeindspilning kom i stand. Hanssons første job som producer var således Delta Blues Bands debutalbum, der blev indspillet i 1970 i Wifos-studiet på Frederiksberg.

I 1970 kom han i kontakt med studieteknikeren Ivar Rosenberg, som han indledte et samarbejde med. Mellem 1971 og 1976 arbejdede han således hovedsageligt som lydtekniker i Rosenbergs nye studie, Rosenberg-studiet, hvor han kom til at sætte sit præg på lyden på en lang række af periodens danske pladeudgivelser. Blandt disse kan nævnes en række plader med blandt mange andre Gasolin', Sebastian, Gnags, Røde Mor og den grønlandske rockgruppe Sume. Hansson blev i disse år især fremhævet for sin tålmodighed og for sit fokus på mindre fremtrædende instrumenter som f.eks. bas og trommer.

I 1976 startede han Sweet Silence Studios, som i de følgende år overtog rollen som det førende pladestudie indenfor indspilningen af dansk rock. I 1980 blev hans medhjælper Flemming Rasmussen medejer af studiet.. Hansson var i 1978 desuden med til at starte pladeselskabet Ama'r Records sammen med Peter Ingemann samt Karsten Sommer, tidligere producer på Demos. Ama'r Records lukkede i midten af 80'erne.

Freddy Hansson forlod Sweet Silence i slutningen af 90'erne, hvorefter Flemming Rasmussen førte det videre alene, indtil det lukkede i 2008. I 2008 måtte det imidlertid lukke helt, da også bygningen i Njalsgade skulle rives ned.
Sweet Silence genåbnede i april 2014 under navnet Sweet Silence North, som en del af Musikkens Hus i Murergade i Helsingør, men lukkede igen i december 2017.

I januar 2018 flyttede studiet tilbage til København i Bandhotel SV, og åbnede med Søren Berlev’s Rock Hotel d. 12 februar 2018 og stadigvæk med Flemming Rasmussen ved roret. Hansson arbejdede efterfølgende med bl.a. webdesign i sit firma SweetSoft.

Noter

Litteratur 
 Bille, Torben (red. 2002): Dansk Rock Leksikon. København: Politikens Forlag
 Ellegaard, Lasse (1975): Dansk rockmusik. København: Informations Forlag

Eksterne henvisninger 
 Hjemmeside for SweetSoft . Sitet indeholder desuden forskellige publikationer om Freddy Hanssons virke som tekniker og producer.

Musikproducere fra Danmark
Sälen

Sälen er en by i Malung-Sälen kommun i Dalarna, Sverige. Sälen er en populær turistby grundet et stort antal skisportsområder i området Sälenfjällen omkring byen. Startpladsen for Vasaløbet ligger i Berga umiddelbart syd for byen. De første bosætninger i området er registeret ved bredden af Västerdalälven i middelalderen.

Sälenfjällen/Trandstrandsfjällen 
I Sälenfjellene findes syv skisportsanlæg i varierende størrelse. De største skisportsanlæg er Lindvallen/Högfjället og Tandådalen/Hundfjället, som ejes og drives af Skistar.

Vintersportssteder i Sälenfjällen

Befolkningsudvikling

Se også 
 Vasaløbet

Kilder

Eksterne henvisninger 

 Sälenfjällen Skistar Sälens alla destinationer.
 Mitt Sälen  Sälenguide med evenemang, väderprognos och lokala nyheter.
Skistar

Skistar AB er en svensk virksomhed der ejer og driver skisportsanlæg i Sälen, Åre, Vemdalen oog Hammarbybacken i Sverige samt Hemsedal skisenter og Trysilfjellet i Norge.

Historie 
Historien begyndte i 1975 da brødrene Mats Paulsen og Erik Paulsson, som også etablerede byggeselskabet Peab, købte skisportsanlægget i Lindvallen, dengang under navnet Sälenstjärnan AB. I 1994 blev virksomheden noteret på Stockholmsbörsens O-liste. I 1997 blev Tandådalen og Hundfjället erhvervet, hvilket skabte Sveriges største sammenhængende skisportssted under navnet Sälen. I 1999 købte virksomheden skiområderne Åre og Vemdalen og året efter købte man Hemsedal Skisenter i Norge. Fra og med år 2001 heder virksomheden Skistar AB. Anno 2005 blev Norges største skisportsanlæg "Trysilfjellet" erhvervet.

Billeder

Eksterne henvisninger 
Skistars webbplats
Sälens webbplats
Åres webbplats
Vemdalens webbplats
Hemsedals webbplats
Trysils webbplats
Hammarbybackens webbplats

Underholdning
Turisme i Sverige
Etableret i 1975
Sälen
Hotel-, restaurant- og turistvirksomheder fra Sverige
Blok P

Blok P var den største beboelsesejendom i Grønland og den største bygning i Nuuk. Den indeholdt omkring 320 lejligheder og rummede cirka 1% af den samlede befolkning i Grønland.
Bygningen blev revet ned i 2012.

Historie 
Bygningen blev bygget og opført i 1965-1966 som en del af Folketingets program for at modernisere og urbanisere den grønlandske infrastruktur ved at flytte folk væk fra de kystnære bopladser, som blev anset for "urentable, usunde og umoderne". Da blokken blev bygget, var det den største boligblok i Nordeuropa.

Bygningen var på fem etager og havde 64 lejligheder i længden på 231 meter. Blok P lå i en østlig-vestlig retning. Blok P blev revet ned i 2012, og mange af beboerne blev genhuset i Qinngorput.

Største grønlandske flag 
Den nordlige ende af huset har været udsmykket med det største kendte grønlandske flag. Flaget, der bestod af kasserede beklædningsgenstande, blev syet af en lokal kunstner, Julie Edel Hardenberg, med hjælp fra skolebørn.

Referencer 

Bygninger, konstruktioner og anlæg i Nuuk
Tidligere bygninger, konstruktioner og anlæg
Etableret i 1966
Ophørt i 2012
Doris Jakobsen

Doris Jakobsen (født 30. oktober 1978 i Jakobshavn) er en grønlandsk politiker. Hun blev medlem af Folketinget i 2011 og har siddet i Grønlands Landsting fra 2002 til 2013. Hun var Landsstyremedlem for Kultur, Uddannelse, Forskning og Kirke i perioden 2005-2006, Landsstyremedlem for sundhed og nordisk samarbejde i 2014 og har desuden siddet i Kommunalbestyrelsen i Kommuneqafik Sermersooq.

I sin politiske karriere har hun bl.a. fremsat forslag for Grønlands Landsting om, at der skulle igangsættes en undersøgelse af, om der var skilte på gangene i Hjemmestyret, hvor teksten ikke var skrevet på grønlandsk . Hun har endvidere foreslået, at alle politikerne i parlamentet (Inatsisartut) skulle pålægges at aflevere urinprøver for at kontrollere, om nogen af dem havde røg hash .

Doris Jakobsen blev valgt til Folketinget i 2011.

I 2014 stillede Doris Jakobsen op som kandidat til formandsposten i partiet Siumut uden at vinde. Efter valget til Grønlands Landsting i slutningen af 2014 søgte hun orlov fra Folketinget, da hun blev tilbudt posten som Landsstyremedlem for sundhed og nordisk samarbejde. I februar 2015 blev hun imidlertid bevilget orlov af Landsstyreformand, Kim Kielsen, så hun kunne afslutte sin orlov fra Folketinget og genoptage sit politiske virke i Danmark. Planen er, at Doris Jakobsen skal genindtræde i Grønlands Landstyre efter folketingsvalget i 2015 .

Doris Jakobsen har i mange år været indskrevet som studerende på Grønlands Seminarium. Hun er student fra GU i Egedesminde.

Referencer 

 Grønlands Landsting 
 

Politikere fra Siumut
Tidligere folketingsmedlemmer fra Grønland
Medlemmer af Landstinget
Inatsisartutmedlemmer